ธกส.จ่อโอนเงินต่างด้าว ส่งเงินกลับบ้านรับเออีซี
ธ.ก.ส.เล็งเปิดบัญชีให้แรงงานต่างด้าวโอนเงินกลับประเทศ รับมือเออีซี
3 ม.ค. 2558

ธ.ก.ส.เล็งเปิดบัญชีให้แรงงานต่างด้าวโอนเงินกลับประเทศ รับมือเออีซี
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารเตรียมพร้อมกับการเข้าสู่ประชาคมเศรษฐกิจอาเซียน (เออีซี) โดยในต้นปีบัญชี 2558 หรือในช่วงเดือน เม.ย.นี้  ธนาคารเตรียมเรียกประชุมผู้บริหาร คณะกรรมการ เพื่อวางนโยบายการให้บริการที่ทั่วถึงมากขึ้น เบื้องต้นสาขาของธนาคารประมาณ 100 แห่ง ตามแนวชายแดน ต้องเตรียมความพร้อมทั้งเรื่องระบบงาน การรับฝากเงิน การโอนเงิน และพนักงานประจำสาขาต้องเตรียมความพร้อมด้านภาษา รวมถึงตัวเกษตรกรเองที่ต้องรับทราบข้อมูลต่างๆ ว่าการเปิดเออีซีจะมีผลกระทบต่อเกษตรกรอย่างไร
“เช่นที่ จ.จันทบุรี มีเกษตรกรทำสวนลำไยกันมาก ก็จะมีแรงงานจากกัมพูชาข้ามเข้ามารับจ้าง ซึ่งต้องเตรียมเรื่องการเปิดบัญชีเพื่อรองรับลูกค้ากลุ่มนี้โดยใช้หลักฐาน เช่น พาสปอร์ต ใบรับรองนายจ้างเอามาใช้เปิดบัญชี เพื่ออำนวยความสะดวกในการโอนเงินกลับประเทศ ส่วนเรื่องค่าธรรมเนียมต้องหารืออีกว่าจะคิดในอัตราเท่าใด นอกจากนี้ ต้องให้ความรู้เกษตรกร เช่น พวกที่ปลูกปาล์มอาจได้รับผลกระทบ หากมีปาล์มจากอินโดนีเซียเข้ามาในประเทศ จึงอาจแนะนำให้เกษตรกรลดความเสี่ยงด้วยการปลูกพืชผสมผสานแทน” นายสมศักดิ์ กล่าว